**Teljes gőzzel előre! A Ford azt tervezi, hogy közel duplájára, évi 150.000 darabra növeli a tisztán elektromos F-150 Lightning termelését**

* A Ford azt tervezi, hogy közel kétszeresére növeli a tisztán elektromos hajtású F-150 Lightning™ pickup gyártási kapacitását, így a dearborni Rouge Elektromos Jármű Központ évi 150.000 darabos termelése kielégítheti a felpörgő keresletet
* Az F-150 Lightning az előgyártási szakasz végső fázisába érkezett: a gyártósorról lekerült első pickupok strapabírását már valós körülmények közt tesztelik több ezer kilométeren át, mielőtt idén tavasszal a vásárlók átvehetik az első szállítmányokat
* Csütörtökön azok a vevők, akik első körben lefoglalták az autót, elkezdhetik átváltani foglalásukat konkrét megrendelésre; a többi foglaló a következő hónapok során, egymást követő turnusokban szintén leadhatja majd rendelését. Azok, akiket nem tudnak kiszolgálni a 2022-es modellév autóiból, már megrendelhetik a következő modellévek járműveit
* A Ford már korábban bejelentette, hogy a Mustang Mach-E iránt tapasztalható példátlan érdeklődésre tekintettel idén felpörgeti a modell gyártását, amiből így 2023-ra várhatóan már 200.000 darabbal több készül; a vállalat 24 hónapon belül évi 600.000 darab akkumulátoros elektromos járművet fog gyártani globálisan

**DEARBORN, Michigan, 2022. január 4.** – A Ford Motor Company ma bejelentette, hogy közel kétszeresére növeli az F-150 Lightning™ pickup gyártási kapacitását, hogy a dearborni Rouge Elektromos Jármű Központ évi 150.000 darabos termelése kielégítse az Amerika legkelendőbb modellsorozatának tisztán elektromos hajtású változata iránti erős keresletet. Csütörtöktől kezdve azok a vevők, akik első körben lefoglalták az autót, elkezdhetik átváltani foglalásukat konkrét megrendelésre.

„Mivel már majdnem 200.000 foglalásunk van, keményen és kreatívan dolgozunk a termelési korlátok áttörésén, hogy minél több F-150 Lightningot adhassunk át vásárlóinknak,” nyilatkozta Kumar Galhotra, a Ford Motor Company amerikai és nemzetközi piacokért felelős részlegének elnöke. „A tények magukért beszélnek: az emberek türelmetlenül várják a tisztán elektromos hajtású F-150 modellt, a Ford pedig mindent megtesz, hogy növelje a termelő kapacitását.”

A példátlan érdeklődés miatt a Ford bevezet egy új folyamatot: a vevők egymást követő turnusokban foglalhatják le az autókat, és akinek már megvan a foglalása, azokat arra kérik, hogy a következő hónapokban figyeljék a Fordtól érkező értesítő emailt, vagy lépjenek be rendszeresen Ford.com ügyfélfiókjukba. Azok, akiket nem tudnak kiszolgálni a 2022-es modellév autóiból, megrendelhetik a következő modellévek járműveit.

A Ford gyártási rendszerének kulcsfontosságú eleme a rugalmasság; ennek érdekében a vállalat szakemberei már most is keményen dolgoznak a vállalat jövőbeli elektromosautó-kínálatán. A mostani keresletnövekedés kielégítése érdekében kis létszámú munkacsoportok alakultak a gyártás, a beszerzés, a stratégiai tervezés, a termékfejlesztés és a kapacitástervezés területein, hogy gyors és hatékony megoldásokat dolgozzanak ki az új pickup gyártásának bővítésére. A Ford összehangolja legfontosabb beszállítói – valamint saját gyártólétesítményei, a Rawsonville Részegység Üzem és a Van Dyke Elektromos Hajtáslánc Központ – működését, hogy megoldja a specifikus elektromosautó-alkatrészek termelési kapacitásának növelését.

„A UAW szakszervezet tagjainak minőségi munkája nagy mértékben hozzájárult az F-150 Lightning hatalmas sikeréhez,” vélekedett Chuck Browning, a UAW alelnöke. „Tagjaink értékes segítséget nyújtanak abban, hogy a Ford képes legyen megduplázni ennek az úttörő modellnek az éves gyártását.”

Az elektromos hajtású pickup ezen a héten ér az előgyártási folyamat végső szakaszába, mielőtt teljes sebességgel beindul a magánvásárlóknak szánt F-150 Lightning és a vállalati ügyfeleknek értékesített F-150 Lightning Pro tömeggyártása. A most készülő, immár sorozatgyártási minőségű járművek napokon belül megkezdik a valós körülmények közt teljesített teszteket, amelyek során együttesen több mint 1,5 millió kilométert futnak majd.

A Lightning abban is észak-amerikai rekordot állított fel, hogy mennyi vásárlót csábított át a vetélytárs márkáktól, hiszen a foglalásokat leadó vevők több mint 75 százaléka most először választotta a Fordot. A 2022-es F-150 Lightning pickup gyártása tavasszal kezdődik, és az autó belépő ára 39.974 dollár lesz, amit várhatóan csökkentenek majd a szövetségi adókedvezmények.

A Ford elkötelezetten készül arra, hogy az elektromos hajtás forradalmának élére álljon: a vállalat 2025-ig több mint 30 milliárd dollárt invesztál az elektromos járművekbe. A következő két év során a Ford a második számú elektromosautó-gyártóvá kíván fejlődni Észak-Amerikában, majd pedig – az akkumulátorok és elektromos járművek gyártásába történt hatalmas beruházásai révén – megcélozza az első helyet. A vállalat 24 hónapon belül már évi 600.000 darab akkumulátoros elektromos járművet fog gyártani globálisan.

A Lightning gyártásának felpörgetése mellett a Ford nemrégiben azt is bejelentette, hogy megháromszorozza a Mustang Mach-E termelési kapacitását, így 2023-ra várhatóan évi 200.000 darabbal több készül majd ebből a modellből. A Ford tisztán elektromos hajtású haszonjárműve, a 2022-es E-Transit is kapható lesz az idei év elejétől.

Jelenleg is folyik Tennessee államban a Ford 118 éves történetének legnagyobb, legmodernebb és legtermelékenyebb gyártólétesítményének építése, ahol az új generációs F-sorozatú elektromos pickupok készülnek majd. Emellett a Ford az SK Innivation céggel közösen három új BlueOval SK akkumulátor-gyárat is épít (egyet Tennessee, kettőt pedig Kentucky államban), hogy itt készítse modern lítiumion akkumulátorait, amelyek az új generációs Ford és Lincoln modelleket hajtják.

Ez a 11,4 milliárd dolláros beruházás közel 11.000 új munkahelyet teremt majd BlueOval Cityben és a BlueOvalSK Battery Parkban (Tennessee és Kentucky államban), megerősítve ezzel a Ford pozícióját Amerika legnagyobb autóipari munkaadójaként.

[Ide](https://www.ford.com/trucks/f150/f150-lightning/2022/) kattintva többet is megtudhat a tisztán elektromos hajtású Ford F-150 Lightning pickupról.

# # #

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 184.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 42.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |
|  | email: ogyorke@ford.com  |  |